Komisijos reglamentas (EEB) Nr. 2872/2000
2000 m. gruodžio 28 d.
iš dalies keičiantis Reglamentą (EEB) Nr. 1859/93 dėl importo licencijų sistemos taikymo iš trečiųjų šalių importuotiems česnakams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo [1] su paskutiniais pakeitimais, padarytais Reglamentu (EB) Nr. 2699/2000 [2], ypač į jo 31 straipsnio 2 dalį,
kadangi:
(1) 1997 m. kovo 25 d. Komisijos reglamento (EB) Nr. 544/97, nustatančio kilmės sertifikatus česnakams, importuojamiems iš trečiųjų šalių [3], su paskutiniais pakeitimais, padarytais Reglamentu (EB) Nr. 2520/98 [4], priede yra pateiktas trečiųjų šalių sąrašas. Česnakų iš tų šalių išleidimui į laisvą apyvartą turi būti pateiktas tų šalių kompetentingų institucijų išduotas kilmės sertifikatas pagal 1993 m. liepos 2 d. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas [5], su paskutiniais pakeitimais, padarytais Reglamentu (EB) Nr. 2787/2000 [6], 55-65 straipsnius.
(2) Reglamento (EEB) Nr. 2454/93 63, 64 ir 65 straipsniai numato, kad atitinkamos trečiosios šalys turi atsiųsti tam tikrą informaciją, būtiną Bendrijos departamentų ir tų šalių administraciniam bendradarbiavimui nustatyti.
(3) Kai kurios Reglamento (EB) Nr. 544/97 priede išvardytos šalys, būtent Libanas, Jungtiniai Arabų Emyratai, Vietnamas ir Malaizija, vis dar neatsiuntė Komisijai informacijos, kurios reikia Reglamento (EEB) Nr. 2454/93 63, 64 ir 65 straipsniuose numatytam administraciniam bendradarbiavimui nustatyti.
(4) Komisijos reglamentas (EEB) Nr. 1859/93 [7] su paskutiniais pakeitimais, padarytais Reglamentu (EB) Nr. 1662/94 [8], numato, kad česnakus galima išleisti į laisvą apyvartą Bendrijoje, pateikus atitinkamų valstybių narių išduotas importo licencijas. Jokios to reglamento nuostatos nedraudžia išduoti importo licencijų česnakams, kurių kilmės šalyje dar nenustatytas pirmiau minėtas administracinis bendradarbiavimas.
(5) Tai, kas pirmiau pasakyta, kelia importo klastočių pavojų. Būtina priimti priemones tam pavojui pašalinti.
(6) Šiame reglamente numatytos priemonės atitinka Šviežių vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1859/93 3 straipsnis papildomas šia dalimi:
"3. Licencijos negalima išduoti produktams, kurių kilmės šalis - viena iš šalių, nurodytų Reglamento (EB) Nr. 544/97 priede, kuri nėra Komisijai atsiuntusi informacijos, būtinos administracinio bendradarbiavimo procedūroms nustatyti pagal Reglamento (EEB) Nr. 2454/93 63, 64 ir 65 straipsnius. Laikoma, kad tokia informacija yra atsiųsta paskelbimo dieną, nurodytą Reglamento (EB) Nr. 544/97 3 straipsnyje."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. gruodžio 28 d.